กทม. จัดเก็บซากรถ จอดทิ้งริมถนน เจ้าของไม่แสดงตัวใน 6 เดือน จะขายทอดตลาด
ดีเดย์วันแรก กรุงเทพมหานครทยอยจัดเก็บซากรถยนต์เก่า ถูกทิ้งริมถนน สำรวจพบมีกว่า 400 คัน เจ้าของติดต่อขอรับคืนได้ พร้อมเสียค่าปรับ หากไม่แสดงตัวภายใน 6 เดือน จะขายทอดตลาดวันที่ 24 ก.ค. นายสกลธี ภัททิยกุล รองผู้ว่าราชการกรุงเทพมหานคร ติดตามการจัดระเบียบการจอดทิ้งซากรถยนต์ไว้บนถนนหรือสถานสาธารณะ ในพื้นที่เขตสวนหลวง โดยรองผู้ว่าราชการกรุงเทพมหานคร กล่าวว่า จากการลงพื้นที่เขตสวนหลวงครั้งนี้ ถือเป็นดีเดย์ในการลงพื้นที่เพื่อติดตามเรื่องการยกซากรถยนต์ในกรุงเทพมหานคร หลัง พล.ต.อ.อัศวิน ขวัญเมือง ผู้ว่าราชการกรุงเทพมหานคร สั่งการให้หน่วยงานที่รับผิดชอบดูแลความเป็นระเบียบเรียบร้อย เข้มงวดปัญหาการจอดทิ้งซากรถยนต์ไว้บนถนนหรือสถานสาธารณะ ซึ่งเป็นเรื่องที่ประชาชนร้องเรียนเข้ามามาก ซึ่งมีหน่วยงานที่เกี่ยวข้องอยู่หลายหน่วยงาน อาทิ กรุงเทพมหานคร ตำรวจนครบาล อาศัยอำนาจหน้าที่ตามพระราชบัญญัติรักษาความสะอาดและความเป็นระเบียบเรียบร้อยของบ้านเมือง พ.ศ. 2535 ในการเข้ามาจัดการดูแลสำหรับกรุงเทพมหานครได้สั่งการให้เทศกิจทุกสำนักงานเขตดำเนินการสำรวจปัญหาในพื้นที่ ซึ่งเบื้องต้นได้รับแจ้งมาว่ามีประมาณ 400 คัน และอาจมีมากกว่านี้ จึงได้กำชับให้เทศกิจดำเนินการสำรวจเพิ่มเติมนอกจากนี้ หากพี่น้องประชาชนพบเห็นการจอดทิ้งซากรถยนต์สามารถแจ้งข้อมูลได้ที่ฝ่ายเทศกิจทุกสำนักงานเขต ซึ่งหากมีการจับปรับเกิดขึ้น ประชาชนผู้แจ้งจะได้ส่วนแบ่งค่าปรับดังกล่าว เหมือนกับการแจ้งเบาะแสการขับขี่มอเตอร์ไซค์ขึ้นบนทางเท้าทั้งนี้ ตามกฎหมายได้ระบุให้มีการสืบหาเจ้าของซากรถยนต์ก่อน โดยจะทำการติดประกาศ 15 วัน หากไม่พบเจ้าของ กรุงเทพมหานคร จะนำไปเก็บรักษาไว้ในที่ที่สำนักงานเขตจัดไว้ โดยเขตสวนหลวงได้กำหนดสถานที่จัดเก็บซากรถยนต์บริเวณใต้ทางด่วนศรีรัช ถ้ามีเจ้าของมาติดต่อในอนาคตจะดำเนินการเปรียบเทียบปรับ หากไม่มีเจ้าของมาติดต่อ จะจัดเก็บซากรถยนต์ไว้ประมาณ 6 เดือน และเป็นอำนาจหน้าที่ของผู้อำนวยการเขตในการขายทอดตลาดซากรถยนต์ดังกล่าวสำหรับอัตราการเปรียบเทียบปรับ ตามพระราชบัญญัติรักษาความสะอาดและความเป็นระเบียบเรียบร้อยของบ้านเมือง พ.ศ. 2535 มาตรา 18 ห้ามมิให้ผู้ใดทิ้ง วาง หรือกองซากยานยนต์บนถนนหรือสถานสาธารณะ และบทกำหนดโทษ มาตรา 56 ผู้ใดฝ่าฝืนหรือไม่ปฏิบัติตามต้องระวางโทษปรับไม่เกิน 5000 บาท แต่จะต้องมีการหารือกับเจ้าหน้าที่เทศกิจว่า จะกำหนดอัตราเปรียบเทียบปรับเท่าไร โดยอาจจะเริ่มต้นที่ 1000 บาท 2000 บาท 3000 บาท หรือ 5000 บาท จะต้องมีการหารือเพื่อหาข้อสรุปอีกครั้งซึ่งขณะนี้กรุงเทพมหานครได้ทยอยจัดเก็บซากรถยนต์ไปแล้วประมาณ 70 คัน และจะพยายามเร่งจัดเก็บให้ครบ 400 คันนอกจากนี้ กรุงเทพมหานครยังต้องมีการหารือกับตำรวจนครบาล ตำรวจจราจร หรือหน่วยงานที่เกี่ยวข้องในการออกกฎหมาย เพื่อดำเนินการเกี่ยวกับการเก็บค่าจอดรถในที่จอดรถ ค่าใช้จ่ายในการใช้เครื่องมือบังคับไม่ให้เคลื่อนย้ายรถ ค่าเคลื่อนย้ายรถ และค่าดูแลรักษารถในเขตองค์กรปกครองส่วนท้องถิ่น รวมถึงการแบ่งพื้นที่ในการควบคุมดูแลและการจัดเก็บค่าปรับ โดยในอนาคตสำนักเทศกิจจะเป็นหน่วยงานหลักในการหาพื้นที่กลางสำหรับจัดเก็บซากรถยนต์.
ดีเดย์วันแรก กรุงเทพมหานคร ทยอยจัดเก็บซากรถยนต์เก่า ถูกทิ้งริมถนน สำรวจพบมีกว่า 400 คัน เจ้าของติดต่อขอรับคืนได้ พร้อมเสียค่าปรับ หากไม่แสดงตัวภายใน 6 เดือน จะขายทอดตลาด
ซากรถ,จอดทิ้ง,รถเก่าจอดริมถนน,รถไม่มีเจ้าของ,ขายทอดตลาด,กรุงเทพมหานคร,เทศกิจ,ข่าวทั่วไป